Help meisies om skool by te woon | Netwerk24
Help meisies om skool by te woon
Jy kan 'n meisie van 'n minderbevoorregte Helder­berg-gemeenskap help deur die Keep a Girl in School-veldtog te ondersteun.
Dié projek word elke jaar deur DistriksPos en Helder­berg Gazette gehou en versamel sanitêre doekies wat aan meisies by skole in minderbevoorregte gebiede van die streek uitgedeel word. Dit is in 2015 begin en het oor die jare 'n broodno­dige hulpbron vir dié jong vroue geword, wat weens hul maandelikse menstruele siklus gedwing word om belangrike skooldae te mis omdat hulle nie sanitêre doekies kan bekostig nie.
Die projek geniet sedert sy ontstaan vyf jaar gelede groot sukses en duisende pakkies sanitêre doekies is aan meisies oorhandig.
Verlede jaar is byna 600 pakkies sanitêre doekies ingesamel en aan meisies in die streek oorhandig.
Vanjaar se Keep a Girl in School-veldtog sal tot einde November duur.
Die gemeenskap word genooi om skenkings van sanitêre doekies by die DistriksPos-kantoor by Mynhardtstraat 37, Gants-sentrum, weeksdae van 08:00 tot 16:00 af te laai.